I.UVOD

1.Izboljšanje vojaške mobilnosti je ena od ključnih pobud EU, ki se je začela izvajati 10. novembra 2017. Prispevala bo k vzpostavitvi evropske obrambne unije, h kateri je pozval predsednik Juncker v govoru o stanju v Uniji 2017. Prispeva k doseganju ravni ambicij na področju varnosti in obrambe, kot jo je 14. novembra 2016 določil Svet na podlagi globalne strategije za zunanjo in varnostno politiko Evropske unije. Vojaška mobilnost se izvaja v skladu s stalnim strukturnim sodelovanjem, tudi na ravni projekta, ter z uresničevanjem konkretnih ukrepov, ki so jih države članice EU sprejele 25. junija 2018. Poleg tega je ključna prednostna naloga sodelovanja med EU in zvezo NATO v okviru izvajanja skupnih izjav in vzpostavljenega strukturiranega dialoga o vojaški mobilnosti na ravni osebja.

2. Ta pobuda izkorišča civilno-vojaške sinergije za izboljšanje mobilnosti vojaškega osebja, materiala in opreme za rutinske dejavnosti ter med krizo in konflikti v EU in zunaj nje, pri čemer uporablja vse načine prevoza v vse strateške smeri. Državam članicam EU bo omogočila hitrejše in učinkovitejše ukrepanje v okviru skupne varnostne in obrambne politike ter nacionalnih in večnacionalnih dejavnosti.

3.Visoka predstavnica Unije za zunanje zadeve in varnostno politiko ter Komisija sta 28. marca 2018 predstavili akcijski načrt za vojaško mobilnost (v nadaljnjem besedilu: akcijski načrt). Svet je junija 2018 pozdravil akcijski načrt in pozval k njegovemu hitremu izvajanju v tesnem sodelovanju z vsemi zadevnimi deležniki. Poleg tega je 19. novembra 2018 pozdravil napredek in zagotovil dodatna navodila v zvezi z naslednjimi koraki. Usmerjevalni odbor Evropske obrambne agencije je 13. maja 2019 poleg tega poročila o napredku in v dopolnjevanju z njim pozdravil prvo letno poročilo Agencije o vojaški mobilnosti.

4.Akcijski načrt določa konkretne korake in roke, pri tem pa se osredotoča na dodano vrednost Unije pri pomoči in spodbujanju prizadevanj držav članic EU za izboljšanje vojaške mobilnosti. Unija lahko zlasti prispeva z opredelitvijo civilno-vojaških sinergij ter izboljšanjem obstoječih politik in instrumentov na treh glavnih področjih, tj. na področju prometne infrastrukture, regulativnih in postopkovnih vprašanj ter drugih medsektorskih tem. S tesnim in stalnim sodelovanjem med službami Komisije, Evropsko službo za zunanje delovanje, vključno z Vojaškim štabom EU, in Evropsko obrambno agencijo ter polno vključenostjo držav članic EU v vsevladnem pristopu ob hkratnem spoštovanju njihove nacionalne suverenosti in odločanja je bil dosežen pomemben napredek pri izvajanju akcijskega načrta.

5.V skladu z akcijskim načrtom je treba prvo poročilo o napredku pripraviti do poletja 2019. V tem poročilu so opisani znaten in oprijemljiv dosedanji napredek ter nadaljnji ukrepi.

II.VOJAŠKE ZAHTEVE ZA VOJAŠKO MOBILNOST V EU IN ZUNAJ NJE

A.Opredelitev vojaških zahtev

6.Izhodišče izvajanja akcijskega načrta je bila opredelitev vojaških zahtev za vojaško mobilnost v EU in zunaj nje (v nadaljnjem besedilu: vojaške zahteve). Vojaške zahteve je razvil Vojaški štab EU v tesnem sodelovanju z državami članicami EU, službami Komisije ter zadevnimi agencijami in organi Unije, vključno z Evropsko obrambno agencijo, ter, kadar je bilo ustrezno, ob posvetovanju z zvezo NATO in drugimi zadevnimi deležniki. Poleg tega je Svet na podlagi vsevladnega pristopa zadevne pristojne nacionalne organe, poleg ministrstev za obrambo, pozval, naj sodelujejo v tem procesu.

7.Vojaške zahteve je sprejel Vojaški odbor EU, nato pa jih je potrdil Svet: njihov krovni del na visoki ravni na seji 25. junija 2018, priloge pa 19. novembra 2018. Vojaške zahteve so bile 28. novembra 2018 nato konsolidirane.

8.Vojaške zahteve so namenjene izboljšanju premikanja vojaških sil (osebja, materiala in sredstev) v EU in zunaj nje. So strateški in operativni dejavnik, ki omogoča vojaško ukrepanje in podpira strateško avtonomnost EU ter olajšuje napotitev, prerazporeditev in vzdrževanje sil držav članic EU, da bi se izpolnili ustrezni deli ravni ambicij EU, pa tudi nacionalne zahteve držav članic EU.

9.Vojaške zahteve zagotavljajo potrebna načela in ključne vidike vojaških premikov ter celovito obravnavajo vse dejavnike, ki vplivajo na vojaške premike. Zajemajo več glavnih področij: načrtovanje in izvajanje podpore, prometno infrastrukturo, pravne in regulativne vidike, dostop do prevoznih sredstev in podpore, usklajevanje in izmenjavo informacij, varnost, usposabljanje ter okoljske vidike. Bistveni del dokumenta je opredelitev geografskega obsega vse prometne infrastrukture v Uniji, ki so jo države članice EU opredelile kot potrebno za vojaške premike. Poleg tega se pri vojaških zahtevah upoštevajo splošni infrastrukturni parametri zveze NATO, kot jih je maja 2018 predložil generalni sekretar zveze NATO, kar prispeva k zagotavljanju skladnosti med zadevnimi sklopi vojaških zahtev, na katerih temelji delo obeh organizacij na tem področju.

B.Delna posodobitev vojaških zahtev

10.Zaradi odobritve vojaških zahtev se je končala analiza vrzeli med vojaškimi in civilnimi zahtevami glede prometne infrastrukture (glej točke 17–21). Politični in varnostni odbor je 8. maja 2019 na podlagi predstavitve analize vrzeli pozval Evropsko službo za zunanje delovanje/Vojaški štab EU, naj zagotovi posodobitev parametrov prometne infrastrukture in geografskih podatkov v zvezi z vojaškimi zahtevami ter pri tem upošteva analizo vrzeli. Vojaški štab EU je pripravil osnutek posodobitev v tesnem sodelovanju z državami članicami EU, službami Komisije in Evropsko obrambno agencijo ter po potrebi ob usklajevanju z zvezo NATO na ravni osebja, da bi Svet do poletja 2019 odobril posodobljene vojaške zahteve. Zveza NATO je na podlagi sodelovanja njenega osebja v strukturiranem dialogu 22. marca 2019 EU predložila posodobljene splošne infrastrukturne parametre.

III.PROMETNA INFRASTRUKTURA

11.Infrastrukturne ovire se obravnavajo, da bi se dosegla boljša mobilnost sil v EU in zunaj nje. V tem smislu so vse večje sinergije med obrambnimi potrebami in vseevropskim prometnim omrežjem pomemben steber akcijskega načrta.